เดอะ วัน เอ็นเตอร์ไพรส์
บริษัท เดอะ วัน เอ็นเตอร์ไพรส์ จำกัด (เดิม: บริษัท เอ็กแซ็กท์ จำกัด และ บริษัท ซีเนริโอ จำกัด) เป็นบริษัทที่ดำเนินการผลิต ละคร เกมโชว์ วาไรตี้ ให้กับช่องวัน และเป็นผู้ถือหุ้นใหญ่ของ บริษัท วัน สามสิบเอ็ด จำกัด ผู้ถือใบอนุญาตประกอบกิจการดิจิทัลทีวีช่องวันในเครือ จีเอ็มเอ็ม แกรมมี่ จาก กสทช. ก่อตั้งขึ้นเมื่อวันที่ 24 ธันวาคม พ.ศ. 2557 ในชื่อ บริษัท จีเอ็มเอ็มวัน ทีวี เทรดดิง จำกัด โดยจีเอ็มเอ็ม แกรมมี่ และ กลุ่มของนายถกลเกียรติ วีรวรรณ ประกอบไปด้วย ถกลเกียรติ วีรวรรณ บริษัท ซีเนริโอ จำกัด และบริษัท วัน ทำ ดี จำกัด ถือหุ้นในสัดส่วน 51% ต่อ 49% ด้วยทุนจดทะเบียน 900,000,000 บาท ภายหลังได้เพิ่มทุนจดทะเบียนเป็น 1,275,000,000 บาท และได้บริษัท ประนันท์ภรณ์ จำกัด บริษัทในกลุ่มปราสาททองโอสถ ของ ปรมาภรณ์ ปราสาททองโอสถ มาร่วมเป็นผู้ถือหุ้นใหญ่ของบริษัท และเพิ่มทุนจดทะเบียนเป็น 3,810,000,000 บาท
จุดนัดฝัน
จุดนัดฝัน เป็นละครโทรทัศน์แนวดราม่า-โรแมนติก สร้างโดย บริษัท เอ็กแซ็กท์ จำกัด เป็นเรื่องราวความฝันในหน้าที่การงานของกลุ่มคนที่เพิ่งจะจบการศึกษาจากระดับมหาวิทยาลัย ถูกนำไปสร้างเป็นละครโทรทัศน์ 2 ครั้ง ครั้งแรกในปี พ.ศ. 2538 ทำในรูปแบบละครซีรีส์ซึ่งได้รับความนิยมและกลายเป็นแรงบันดาลใจให้กับนิสิตและนักศึกษาจบใหม่ในยุคนั้นเป็นอย่างมาก และได้ถูกนำกลับมาสร้างอีกครั้งในปี พ.ศ. 2558 โดยดำเนินการร่วมกับ บริษัท กู๊ดซีนส์ จำกัด และออกอากาศให้ชมทางช่องวัน